আপাতত শান্ত বসিরহাট এবং বাদুড়িয়া। কিন্তু সোশ্যাল মিডিয়াতে ধর্মীয় উস্কানিমূলক পোস্ট এবং গুজবের ফলে অশান্ত হয়ে উঠেছিল বাদুড়িয়া ও বসিরহাট। তাই এবারে, এই ধরনের গুজব রুখতে কড়া আইন আনতে চলেছে রাজ্য সরকার।
নতুন এই আইনের খসড়া নিয়ে প্রশাসনিক মহলে আলোচনা হয়েছে। জানা গিয়েছে, নতুন এই আইনে ধর্মীয় উস্কানিমূলক গুজব ছড়ালে সর্বোচ্চ যাবজ্জীবন কারাদণ্ডের শাস্তির সংস্থান থাকতে পারে। এই ধরনের পোস্ট করার ফলে যদি কোনও ব্যক্তির মৃত্যু হয় বা দাঙ্গা পরিস্থিতি সৃষ্টি হয়, তাহলে যাবজ্জীবনের শাস্তির কথা বলা হতে পারে প্রস্তাবিত নতুন আইনে।  
বসিরহাটে গোষ্ঠী সংঘর্ষের জন্য এক কলেজ ছাত্রের একটি ভুয়ো পোস্টকে দায়ী করেছিল রাজ্য সরকার। সেই ছাত্রকে গ্রেফতারও করা হয়েছিল। এর পরে বিজেপি-র এক নেত্রীর বিরুদ্ধেও ভোজপুরী ছবিরে একটি দৃশ্য বসিরহাটের ঘটনার ছবি হিসেবে পোস্ট করার অভিযোগ উঠেছিল। সোশ্যাল মিডিয়ায় গুজব নিয়ে বারবারই উদ্বেগ প্রকাশ করেছেন মুখ্যমন্ত্রী মমতা বন্দ্যোপাধ্যায়।